NDR เชื่อปีนี้รายได้รวมไม่ต่ำกว่าปีก่อนที่มีรายได้รวม 796 ลบ.
NDR ปักธงรายได้รวมปีหน้า แตะ 1,000 ล้านบาท หลังรุกขยายฐานลูกค้าต่างประเทศพร้อมมั่นใจรายได้ปีนี้ไม่ต่ำกว่าปีก่อน แม้เจอศก.ซบ เปิดกลยุทธ์ในช่วงที่เหลือของปีต่อเนื่องไปถึงปี 59 ด้วยR&D และการขยายตลาดอินเดีย 
16 พ.ย. 2558

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า บริษัทยังคงตั้งเป้ารายได้ในปี 2559 ไว้ที่ 1,000 ล้านบาท จากแผนการที่จะรุกตลาดในประเทศด้วยผลิตภัณฑ์ใหม่ และเพิ่มรายได้ในต่างประเทศจากตลาดอินเดียที่มีกำลังซื้อมหาศาล
พร้อมกันนี้ยังเชื่อมั่นว่าแนวโน้มรายได้รวมในปีนี้คาดจะไม่ต่ำกว่าปีก่อนที่มีรายได้รวม 796 ล้านบาท แม้ว่าตลาดในประเทศจะยังไม่ฟื้น แต่เนื่องจากบริษัทฯจะมีการรับรู้รายได้จากตลาดอินเดียเข้ามาสนับสนุน ส่วนตลาดใหม่ในประเทศอื่นๆ ก็ยังคงดำเนินการอยู่
ส่วนช่วงที่เหลือของปีนี้ บริษัทจะดำเนินการไปตามที่วางแผนไว้ โดยตลาดในประเทศ จะเน้นในการรักษาฐานลูกค้าและยอดขายให้คงที่ ส่วนตลาดต่างประเทศจะไปเน้นมากที่ตลาดอินเดียเพราะตลาดยังมีความต้องการสินค้าจากบริษัทอีกมาก ซึ่งมั่นใจว่าจะทำให้ผลประกอบการดีขึ้นอย่างต่อเนื่อง
 